《有虎》
宋代·释居简

悠悠天壤间，务各得其所。兽蹄交鸟迹，尧忧填肺腑。

伟哉神禹交，明德迈前古。九畴既定位，万生斯按堵。

奔驰服牛马，飞潜适鳞羽。虎豹嗜残暴，山林托深阻。

云胡不奠居，出辄啸当路。昨来东家妪，云汝三瞰户。

西邻竞相告，丰豕娄攘取。行苇既践履，生理靡繁橆。

田野日搔动，老羸困病窭。遂使扊扅歌，不待黄昏𢾅。

唐虞全盛时，四凶怒如汝。赫然雷霆奋，四罪同一举。

彼无罪汝意，汝特犯其怒。商监犹未远，与汝凶孰愈。

蝮遭愚溪宥，鳄避昌黎去。大信及豚鱼，二子吾所与。

彼暴化为仁，汝仁亦其伍。犹来仁暴心，不隔毫发许。

度河速迁徙，负嵎毋跋扈。况今属多事，诛求猛于汝。

两雄不俱立，孤踪曷足怙。勿谓三家市，智勇未易数。

智者有馀怒，勇者有馀贾。排云叫阊阖，长歌捎林莽。

四聪若旁达，百揆必鼓舞。毒机发必中，万悔竟何补。

丁宁不汝欺，盍亦听吾语。苟如不我听，是不听尧禹。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。